ആശങ്കയ്ക്ക് ചികിത്സ തേടി പ്രാഥമികാരോഗ്യ കേന്ദ്രം! കൊല്ലം: ശങ്ക തീര്ക്കാന് ഇടമില്ലാതെ വലയുകയാണ് ഇരവിപുരം ശിശുവിഹാര് ആരോഗ്യ കേന്ദ്രത്തിലെത്തുന്നവര്. മൂന്ന് ശൗചാലയങ്ങള് ഉണ്ടെങ്കിലും ഒന്നുപോലും ഉപയോഗപ്രദമല്ല. വാക്സിന് സ്വീകരിക്കാനായി പ്രതിദിനം വയോധികര് ഉള്പ്പെടെ നൂറോളം പേരെത്തുന്നയിടത്താണ് ഈ ദുരവസ്ഥ. സബ്സെന്റര് പദവിയാണെങ്കിലും പ്രാഥമികാരോഗ്യ കേന്ദ്രത്തിനേക്കാള് തിരക്കുള്ള സ്ഥലമാണ് ശിശുവിഹാര് ആരോഗ്യകേന്ദ്രം. പത്ത് വനിതാ ജീവനക്കാരുള്പ്പെടെ 15 ഓളം ജീവനക്കാരുണ്ട്. ശൗചാലയങ്ങള് ഉപയോഗ യോഗ്യമാക്കണമെന്ന് ജീവനക്കാരും നാട്ടുകാരുമൊക്കെ നിരവധി തവണ നഗരസഭ അധികൃതരോട് പറഞ്ഞുനോക്കി. ഫലമുണ്ടായില്ല. തിരക്കില്ലാത്ത ദിവസം ശരിയാക്കിത്തരാമെന്ന് ഇടയ്ക്ക് വാഗ്ദാനമുണ്ടായിരുന്നു. തിരക്കില്ലാത്ത ദിവസങ്ങള് പലതും കടന്നുപോയെങ്കിലും നടപടി ആയില്ല. ബന്ധപ്പെട്ട ഉദ്യോഗസ്ഥരുടെ നേതൃത്വത്തില് പരിശോധനകള് മുറപോലെ നടക്കുന്നുണ്ട്. ഒരോ തവണ പരിശോധനയ്ക്ക് വരുമ്ബോഴും ശൗചാലയം ഉടന് ശരിയാക്കും എന്ന പ്രതീക്ഷ കൂടി നല്കിയാണ് ഉദ്യോഗസ്ഥര് മടങ്ങുന്നത്. വേണ്ടിവരുമോ പിരിവ്? വാക്സിനേഷന് ശേഷം നിരീക്ഷണ സമയം പൂര്ത്തീകരിക്കാനുള്ള മുറിയില് ലൈറ്റ് പോലുമില്ലാതിരുന്ന അവസ്ഥ ഉണ്ടായിരുന്നു. നഗരസഭയോട് ആവശ്യപ്പെട്ടെങ്കിലും നടക്കാതെ വന്നപ്പോള് നാട്ടുകാരും ജീവനക്കാരുമെല്ലാം സ്വന്തം കീശയില് നിന്ന് പണം ചെലവാക്കിയാണ് ലൈറ്റും ഫാനും സ്ഥാപിച്ചത്. ഇനിയിപ്പോള് ശൗചാലയ സൗകര്യം ഏര്പ്പെടുത്താനും പിരിവെടുക്കേണ്ടി വരുമോ എന്നാണ് നാട്ടുകാരുടെ ചോദ്യം.